CELEX: 52016PC0833
Language: el
Date: 2017-01-06
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 2013/677/ΕΕ που επιτρέπει στο Λουξεμβούργο να εφαρμόσει μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.1.2017
            COM(2016) 833 final
            2016/0417(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2013/677/ΕΕ που επιτρέπει στο Λουξεμβούργο να εφαρμόσει μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 26 Σεπτεμβρίου 2016, το Λουξεμβούργο ζήτησε την άδεια να συνεχίσει να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει ένα ορισμένο κατώτατο όριο, και να αυξήσει το όριο αυτό από 25 000 EUR σε 30 000 EUR. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές της 4ης Οκτωβρίου 2016, σχετικά με το αίτημα του Λουξεμβούργου. Με επιστολή της στις 5 Οκτωβρίου 2016, η Επιτροπή γνωστοποίησε στο Λουξεμβούργο ότι διέθετε όλες τις αναγκαίες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας των τελευταίων να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών του.
            
            
               Το παρόν μέτρο εισήχθη για πρώτη φορά σύμφωνα με τις διατάξεις του άρθρου 14 της οδηγίας 67/228/EΟΚ του Συμβουλίου
                  2
               . Εντούτοις, τα κράτη μέλη τα οποία δεν έκαναν χρήση της δυνατότητας που προβλεπόταν βάσει της εν λόγω διάταξης μπορούσαν, στη συνέχεια, σύμφωνα με το άρθρο 24 παράγραφος 2 στοιχείο β) της οδηγίας 77/388/ΕΟΚ, το οποίο έχει πλέον αναδιατυπωθεί ως άρθρο 285 πρώτο εδάφιο της οδηγίας ΦΠΑ, να απαλλάσσουν από τον ΦΠΑ μόνον τους υποκείμενους σε φόρο των οποίων ο ετήσιος κύκλος εργασιών δεν υπερβαίνει τα 5 000 EUR ή το ισόποσο σε εθνικό νόμισμα. Σύμφωνα με το άρθρο 285 δεύτερο εδάφιο της οδηγίας ΦΠΑ, τα εν λόγω κράτη μέλη μπορούν επίσης να εφαρμόζουν, εάν συντρέχει λόγος, προοδευτική μείωση του φόρου για υποκείμενους στον φόρο, των οποίων ο ετήσιος κύκλος εργασιών υπερβαίνει το ανώτατο όριο που όρισαν για την εφαρμογή της απαλλαγής.
            
            
               Έως το τέλος του 2012, το Λουξεμβούργο χορηγούσε απαλλαγή από τον ΦΠΑ στους υποκείμενους στον φόρο των οποίων ο ετήσιος κύκλος εργασιών δεν υπερέβαινε τα 10 000 EUR. Επιπλέον, το Λουξεμβούργο ενημέρωσε την Επιτροπή ότι έκανε χρήση της δυνατότητας σύμφωνα με το άρθρο 285 δεύτερο εδάφιο της οδηγίας 2006/112/ΕΚ, εφαρμόζοντας προοδευτική μείωση του φόρου για υποκείμενους στον φόρο, των οποίων ο ετήσιος κύκλος εργασιών ήταν μεταξύ 10 000 EUR και 25 000 EUR.
            
            
               Η εφαρμογή του υψηλότερου ορίου απαλλαγής κατέστησε δυνατή την απλούστευση του συστήματος ΦΠΑ για τις μικρές επιχειρήσεις, μειώνοντας σημαντικά τον φόρτο των επιχειρήσεων εκείνων που είναι επιλέξιμες για το καθεστώς απαλλάσσοντάς τες από πολλές υποχρεώσεις ΦΠΑ που υπέχουν βάσει των κανονικών ρυθμίσεων για τον ΦΠΑ. Το Λουξεμβούργο έχει ζητήσει και έχει λάβει παρέκκλιση προκειμένου να εφαρμόσει ένα κατώτατο όριο κύκλου εργασιών ύψους 25 000 EUR όσον αφορά το καθεστώς απαλλαγής  για τις μικρές επιχειρήσεις, καταργώντας ταυτόχρονα την εφαρμογή της προοδευτικής μείωσης του φόρου. 
            
            
               Η παρέκκλιση αυτή εγκρίθηκε με την απόφαση 2013/677/ΕΕ του Συμβουλίου
                  3
               , έως τις 31 Δεκεμβρίου 2016.
            
            
               Προκειμένου να διατηρηθεί περαιτέρω η πραγματική αξία της απαλλαγής και, ως εκ τούτου, το πλήρες όφελος από την απλούστευση, το Λουξεμβούργο ζητεί επίσης την άδεια να αναθεωρήσει το ισχύον κατώτατο όριο προς τα πάνω σύμφωνα με ένα σύστημα τιμαριθμικής αναπροσαρμογής.
            
            
               Ως εκ τούτου, το Λουξεμβούργο ζήτησε τώρα να παραταθεί το μέτρο από την 1η Ιανουαρίου 2017 και, επιπλέον, να αυξηθεί το μέγιστο επιτρεπόμενο κατώτατο όριο απαλλαγής σε ετήσιο κύκλο εργασιών ύψους 30 000 EUR. 
            
            
               Κατά την άποψη των αρχών του Λουξεμβούργου, σύμφωνα με το άρθρο 395 παράγραφος 1 δεύτερο εδάφιο της οδηγίας ΦΠΑ, το ειδικό μέτρο θα έχει αμελητέα μόνον επίπτωση στο συνολικό ποσό των εσόδων ΦΠΑ που εισπράττονται στο στάδιο της τελικής κατανάλωσης (0,12 % κατ’ ανώτατο όριο). Με το αίτημα αυτό, το Λουξεμβούργο επιθυμεί να απλουστεύσει την επιβάρυνση για τις επιχειρήσεις και να προωθήσει την ανάπτυξη των μικρών επιχειρήσεων. Ταυτόχρονα, το Λουξεμβούργο επιθυμεί να μειώσει τον φόρτο των φορολογικών αρχών, περιορίζοντας την ανάγκη ελέγχου των μικρών υποκείμενων σε φόρο επιχειρήσεων, ο οποίος είναι σχετικά δαπανηρός σε σύγκριση με το ποσό του ΦΠΑ που διακυβεύεται, και να ενισχύσει τις δραστηριότητες ελέγχου σε μεγαλύτερες υποκείμενες στον φόρο επιχειρήσεις. Η πρόταση αυτή είναι σύμφωνη με το άρθρο 395 παράγραφος 1 πρώτο εδάφιο της οδηγίας ΦΠΑ, το οποίο ορίζει ότι τα κράτη μέλη μπορούν να εξουσιοδοτούνται να θεσπίζουν ειδικά μέτρα παρέκκλισης από τις διατάξεις της οδηγίας ΦΠΑ για λόγους απλούστευσης των διαδικασιών επιβολής του φόρου. 
            
            
               Στο πλαίσιο αυτό, πρέπει να σημειωθεί ότι το μέτρο είναι και θα παραμείνει προαιρετικό για τους υποκείμενους στον φόρο.
            
            
               Το Λουξεμβούργο δεν ανέφερε συγκεκριμένη προθεσμία για την εν λόγω παρέκκλιση. Ωστόσο, οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν τα αποτελέσματά τους να αξιολογηθούν. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για μικρές επιχειρήσεις τελούν σήμερα υπό επανεξέταση. Όπως ανακοινώθηκε στο σχέδιο δράσης για τον ΦΠΑ
                  4
               , η πρόταση της Επιτροπής υπό τη μορφή λεπτομερούς δέσμης μέτρων απλούστευσης, συμπεριλαμβανομένης οδηγίας, η οποία τροποποιεί τις διατάξεις της οδηγίας ΦΠΑ σχετικά με το ειδικό καθεστώς για τις μικρές επιχειρήσεις, αναμένεται να υποβληθεί έως το τέλος του 2017.
            
            
               Προτείνεται, συνεπώς, η παράταση της παρέκκλισης για περαιτέρω χρονικό διάστημα, το νωρίτερο έως την 31η Δεκεμβρίου 2019 ή έως την ημερομηνία έναρξης ισχύος οδηγίας για την τροποποίηση των διατάξεων της οδηγίας ΦΠΑ σχετικά με το ειδικό καθεστώς για μικρές επιχειρήσεις. Εναπόκειται στη διακριτική ευχέρεια των λουξεμβουργιανών αρχών να αποφασίζουν σε ποια έκταση και αν θα χρησιμοποιήσουν ή όχι σύστημα τιμαριθμικής αναπροσαρμογής, όσον αφορά την παρέκκλιση που εφαρμόζεται μέχρι του ποσού των 30 000 EUR.
            
            
               •Συνεκτικότητα με ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Στο Βέλγιο
                  5
                εγκρίθηκε κατώτατο όριο 25 000 EUR, στην Πολωνία
                  6
                30 000 EUR, στη Λιθουανία
                  7
                 45 000 EUR, στη Λετονία
                  8
                 και στη Σλοβενία
                  9
                 50 000 EUR, στην Ιταλία
                  10
                και στη Ρουμανία
                  11
                 65 000 EUR.
            
            
               •Συνεκτικότητα με άλλες πολιτικές της Ένωσης
            
         
         
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις — Μια «Small Business Act» για την Ευρώπη»
                  12
               , η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Το άρθρο 395 της οδηγίας ΦΠΑ.
            
            
               •Επικουρικότητα (για μη αποκλειστική αρμοδιότητα) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση για ορισμένες ακόμη μικρές επιχειρήσεις υποκείμενες στον φόρο αλλά και για τη φορολογική διοίκηση.
            
            
               •Επιλογή του νομικού μέσου
            
            
               Προτεινόμενο μέσο: Εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, δεδομένου ότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               Η παρούσα πρόταση βασίζεται σε αίτημα του Λουξεμβούργου και αφορά μόνο το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση των επιπτώσεων
            
            
               Στόχος της πρότασης εκτελεστικής απόφασης του Συμβουλίου είναι η επέκταση ενός μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ποσό των 30 000 EUR. Η πρόταση αυτή θα έχει δυνητικά θετικό αντίκτυπο στη μείωση του διοικητικού φόρτου για επιπλέον 970 υποκείμενους στον φόρο, το οποίο αντιπροσωπεύει το 1,2 % των υποκείμενων στον φόρο που έχουν εγγραφεί επί του παρόντος στα μητρώα ΦΠΑ και, στη συνέχεια, στη φορολογική διοίκηση. Οι δημοσιονομικές επιπτώσεις όσον αφορά τα έσοδα ΦΠΑ για το Λουξεμβούργο εκτιμώνται σε 0,12% κατ’ ανώτατο όριο των εισπραττομένων εσόδων ΦΠΑ.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               Η πρόταση δεν έχει επιπτώσεις στον προϋπολογισμό της ΕΕ, διότι το Λουξεμβούργο θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Eυρατόμ) αριθ. 1553/89 του Συμβουλίου
                  13
               .
            
            
               2016/0417 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2013/677/ΕΕ που επιτρέπει στο Λουξεμβούργο να εφαρμόσει μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  14
               , και ιδίως το άρθρο 395,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Βάσει του άρθρου 285 της οδηγίας 2006/112/ΕΚ, τα κράτη μέλη τα οποία δεν έκαναν χρήση της δυνατότητας που προβλέπεται στο άρθρο 14 της δεύτερης οδηγίας 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — διάρθρωση και κανόνες εφαρμογής του κοινού συστήματος φόρου προστιθεμένης αξίας
                  15
               , μπορούν να απαλλάσσουν τους υποκείμενους στον φόρο, των οποίων ο ετήσιος κύκλος εργασιών είναι κατ’ ανώτατο όριο ίσος με 5 000 EUR ή με το αντίστοιχο ποσό σε εθνικό νόμισμα. Μπορούν επίσης να εφαρμόζουν προοδευτική μείωση του φόρου για υποκείμενους στον φόρο, των οποίων ο ετήσιος κύκλος εργασιών υπερβαίνει το ανώτατο όριο που όρισαν για την εφαρμογή της απαλλαγής.
            
            
               (2)Με την απόφαση 2013/677/EΕ
                  16
                του Συμβουλίου, επιτράπηκε στο Λουξεμβούργο, ως μέτρο παρέκκλισης, να απαλλάσσει από τον ΦΠΑ τους υποκείμενους στον φόρο με ετήσιο κύκλο εργασιών που δεν υπερβαίνει το ποσό των 25 000 EUR, έως την 31η Δεκεμβρίου 2016.
            
            
               (3)Με επιστολή που πρωτοκολλήθηκε στην Επιτροπή στις 26 Σεπτεμβρίου 2016, το Λουξεμβούργο ζήτησε την άδεια να εφαρμόσει μέτρο παρέκκλισης από το άρθρο 285 της οδηγίας 2006/112/ΕΚ προκειμένου να παραταθεί η εν λόγω απαλλαγή από την 1η Ιανουαρίου 2017 και, ταυτόχρονα, να αυξηθεί το κατώτατο όριο από 25 000 EUR σε 30 000 EUR. 
            
            
               (4)Η Επιτροπή ενημέρωσε τα άλλα κράτη μέλη, με επιστολές της 4ης Οκτωβρίου 2016, σχετικά με το αίτημα που υπέβαλε στο Λουξεμβούργο. Με επιστολή της στις 5 Οκτωβρίου 2016, η Επιτροπή γνωστοποίησε στο Λουξεμβούργο ότι διέθετε όλες τις αναγκαίες πληροφορίες για την εξέταση του αιτήματος.
            
            
               (5)Από τις πληροφορίες που διαβίβασε το Λουξεμβούργο, δυνητικά επιπλέον 970 υποκείμενοι στον φόρο θα μπορούσαν να υπαχθούν σε αυτό το μέτρο προκειμένου να μειώσουν τις υποχρεώσεις τους σχετικά με τον ΦΠΑ που αναφέρονται στα κεφάλαια 2 έως 6 του τίτλου XI της οδηγίας 2006/112/EΚ. Επομένως, θα μειωνόταν επίσης ο φόρτος της φορολογικής διοίκησης που προκαλείται από την είσπραξη του φόρου και τους ελέγχους μικρών επιχειρήσεων. 
            
            
               (6)Δεδομένου ότι η παρέκκλιση που χορηγείται στο Λουξεμβούργο θα οδηγήσει σε μερική απαλλαγή από τον ΦΠΑ των μικρών επιχειρήσεων, ενώ παράλληλα αυτές δύνανται πάντοτε να επιλέξουν το κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στο Λουξεμβούργο να εφαρμόσει το αυξημένο κατώτατο όριο έως τις 31 Δεκεμβρίου 2019. 
            
            
               (7)Οι παρεκκλίσεις χορηγούνται κατά κανόνα για περιορισμένο χρονικό διάστημα ούτως ώστε να δίνεται η δυνατότητα αξιολόγησης του κατά πόσον το ειδικό μέτρο είναι κατάλληλο και αποτελεσματικό. Η αιτούμενη παρέκκλιση θα πρέπει, συνεπώς, να περιοριστεί χρονικά και να συνοδευτεί από ρήτρα λήξης ισχύος. Επιπλέον, οι διατάξεις των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις υπόκεινται σε αναθεώρηση και, ως εκ τούτου, ενδέχεται να αρχίσει να ισχύει πριν από τις 31 Δεκεμβρίου 2019 μια οδηγία, με την οποία τροποποιούνται οι εν λόγω διατάξεις της οδηγίας ΦΠΑ.
            
            
               (8)Βάσει των πληροφοριών που κοινοποίησε το Λουξεμβούργο, η αύξηση του ορίου θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο στάδιο της τελικής κατανάλωσης. 
            
            
               (9)Η αιτούμενη παρέκκλιση συμβαδίζει με τους στόχους της ανακοίνωσης της Επιτροπής «Προτεραιότητα στις μικρές επιχειρήσεις» - «Μια "Small Business Act" για την Ευρώπη», της 25ης Ιουνίου 2008
                  17
               .
            
            
               (10)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον ΦΠΑ, διότι το Λουξεμβούργο θα προβεί σε υπολογισμό αντισταθμιστικής αποζημίωσης, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  18
               .
            
         
         
            
               (11)Συνεπώς, η απόφαση 2013/677/ΕΕ θα πρέπει να τροποποιηθεί ανάλογα,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Τα άρθρα 1 και 2 της απόφασης 2013/677/ΕΕ αντικαθίστανται από το ακόλουθο κείμενο:
            
            
               «Άρθρο 1
            
            
               Κατά παρέκκλιση από το άρθρο 285 της οδηγίας 2006/112/ΕΚ, παρέχεται στο Λουξεμβούργο η άδεια να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 30 000 EUR.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της κοινοποίησής της.
            
            
               Η παρούσα απόφαση εφαρμόζεται έως τις 31 Δεκεμβρίου 2019 ή έως την έναρξη ισχύος οδηγίας για την τροποποίηση των διατάξεων των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις, ανάλογα με το ποια από τις δύο ημερομηνίες προηγείται.»
            
            
               Άρθρο 2
            
            
               Η παρούσα απόφαση απευθύνεται στο Μεγάλο Δουκάτο του Λουξεμβούργου.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  EE L 347 της 11.12.2006, σ. 1.
               
               
                  
                     (2)
                  Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ 71 της 14.4.1967, σ. 1303).
               
               
                  
                     (3)
                  Εκτελεστική απόφαση 2013/677/ΕΕ του Συμβουλίου, της 15ης Νοεμβρίου 2013, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 316 της 27.11.2013, σ. 33).
               
               
                  
                     (4)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (5)
                  Εκτελεστική απόφαση (ΕΕ) 2015/2348 του Συμβουλίου, της 10ης Δεκεμβρίου 2015, για την τροποποίηση της εκτελεστικής απόφασης 2013/53/ΕΕ που επιτρέπει στο Βασίλειο του Βελγίου να εισάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 16.12.2015, σ. 51).
               
               
                  
                     (6)
                  Εκτελεστική απόφαση (ΕΕ) 2015/1173 του Συμβουλίου, της 14ης Ιουλίου 2015, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 189 της 17.7.2015, σ. 36).
               
               
                  
                     (7)
                  Εκτελεστική απόφαση 2014/795/EE του Συμβουλίου, της 7ης Νοεμβρίου 2014, σχετικά με την παράταση της εκτελεστικής απόφασης 2011/335/ΕΕ, που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 44).
               
               
                  
                     (8)
                  Εκτελεστική απόφαση 2014/796/ΕΕ του Συμβουλίου, της 7ης Νοεμβρίου 2014, που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 46).
               
               
                  
                     (9)
                  Εκτελεστική απόφαση 2013/54/ΕΕ του Συμβουλίου, της 22ας Ιανουαρίου 2013, με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 22 της 25.1.2013, σ. 15).
               
               
                  
                     (10)
                  Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 1).
               
               
                  
                     (11)
                  Εκτελεστική απόφαση 2014/931/EE του Συμβουλίου, της 16ης Δεκεμβρίου 2014, για την παράταση της εφαρμογής της εκτελεστικής απόφασης 2012/181/ΕΕ, με την οποία επιτρέπεται στη Ρουμανία να εισαγάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 365 της 19.12.2014, σ. 145).
               
               
                  
                     (12)
                  COM(2008) 394 της 25ης Ιουνίου 2008.
               
               
                  
                     (13)
                  EE L 155 της 7.6.1989, σ. 9-13.
               
               
                  
                     (14)
                  ΕΕ L 347 της 11.12.2006, σ. 1.
               
               
                  
                     (15)
                  ΕΕ 71 της 14.4.1967, σ. 1303/67
               
               
                  
                     (16)
                  Εκτελεστική απόφαση 2013/677/ΕΕ του Συμβουλίου, της 15ης Νοεμβρίου 2013, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 316 της 27.11.2013, σ. 33).
               
               
                  
                     (17)
                  Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών - «Προτεραιότητα στις Μικρές Επιχειρήσεις» - «Μια “Small Business Act” για την Ευρώπη», Βρυξέλλες, 25.6.2008, COM(2008)394 τελικό. 
               
               
                  
                     (18)
                  Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).